Jørgen Winther (V), 1998-12-09:
Jeg vil gerne sige tak for de relativt mange pæne ord om dette forslag.
Der var lige et par partier, der ikke helt havde fattet det hele, i hvert fald ikke var så positive, som andre partier var.
Jeg synes, det er underligt, at hvis man er tandlæge, må man gerne behandle patienter og bore i deres tænder om lørdagen, men hvis man er praktiserende læge, må man ikke måle blodtryk eller blodprocent om lørdagen.
Hvorfor denne forskel?
Er det ud fra sådan en sundhedspolitisk overvejelse, at ministeren synes, at det er rimeligt, det er sådan?
Det tror jeg nu ikke det er.
Der er en ting, der er sikker, og det er, der ikke er ret mange praktiserende læger, der sådan er vildt begejstrede for tanken om at arbejde om lørdagen, men der er nok nogle få, der gerne vil, og jeg synes, at de skulle have mulighed for det.
Tænk på situationen: Der er en patient, der gerne vil behandles om lørdagen, og denne læge vil også gerne behandle patienten om lørdagen, men det er i strid med overenskomsten.
Det er jo næsten på grænsen til det kriminelle, at en patient og så en praktiserende læge mødes om lørdagen.
Sådan synes jeg ikke det skal være.
Jeg kan heller ikke forstå, at organisationen PLO, Praktiserende Lægers Organisation, er så kraftigt modstander af dette forslag, for hvad kan man have imod, at der er en læge, der arbejder om lørdagen?
Hvad kan man have imod, at der er nogle, måske yngre, friske læger, der meget gerne vil tage et ekstra nap og behandle nogle flere patienter om lørdagen?
Og så tænk på eksemplet med et barn, hvor der er nogle ret massive problemer.
Det er altså svært en tirsdag formiddag, hvor moderen har et arbejde og faderen har et andet arbejde og barnet skal hives ud af skolen osv.
Det er da nemmere om lørdagen, når alle tre har mulighed for at gå til læge.
Lægen kan så bare lukke praksisen en tirsdag eftermiddag fra 14.00 til 16.00, eller hvad det nu skal være, så hans samlede arbejdstid ikke bliver alt for stor, også uden at der sker en serviceforringelse de andre dage.
Jeg vil gerne spørge ministeren og den socialdemokratiske ordfører, om de to personer virkelig tror, at PLO i en overenskomst vil gå med til at arbejde om lørdagen.
Jeg kan godt sige, at det gør PLO ikke i år, det gør de heller ikke i 1999, heller ikke i år 2000, heller ikke i år 2010 og heller ikke i år 2050.
De ønsker ikke at give den service over for patienterne, at der er mulighed for at komme til læge om lørdagen.
Den eneste måde er, at regeringen lægger et massivt pres på Amtsrådsforeningen, og at man så finder ud af det.
Og finder man ikke ud af det, synes jeg, det er udmærket, at vi lovgiver her fra Folketinget - ikke en detailoverenskomst, men kun sådan, at de praktiserende læger, der har lyst, har mulighed for at have åbent om lørdagen.
En anden ting, som jeg tror ministeren, jeg håber det i hvert fald, er opmærksom på, er, at der vil være lægemangel i fremtiden.
Når der er lægemangel, vil det være en relativt god ting, at de læger, der så har lyst til at lave en ekstra tjans, også får mulighed for det.
Hvorfor skal vi have en lovgivning, der siger, at man ikke må arbejde om lørdagen, hvis der er nogle, der har lyst til at arbejde om lørdagen?
Hvorfor dog det?
Det er da bedre at udnytte den lægekraft, der nu engang er.
Når så lægen bliver ældre, omkring 55 år, så kan han lade være med at arbejde om lørdagen, men mens han er yngre, kan han da gøre det.
De fleste partier her i Folketinget er ret positive over for lørdagsåbent.
Der er lige SF og Socialdemokratiet og så måske også De Radikale, men ellers er der igen ved at tegne sig et flertal uden om regeringen med henblik på, at det vil være en god idé.
Om Enhedslisten så til sidst tager mod til sig og vil stemme for det, er lidt svært at vide, men hr. Frank Aaen kom i hvert fald med mange positive udtalelser om, at det var en god idé, at læger var til rådighed, når befolkningen havde fri.
Jeg ser spændt frem til det nærmere udvalgsarbejde, og jeg tror egentlig, at det ikke varer ret mange år, før den praktiserende læge kan få lov til at åbne sin praksis en lørdag formiddag.
Det vil være helt utroligt, hvis det kan lade sig gøre i Danmark.